b'\n_START_ARTICLE_\n\xc3\x89milie du Ch\xc3\xa2telet\n_START_SECTION_\n\xc5\xbdivljenje\n_START_PARAGRAPH_\nH\xc4\x8di Louisa Nicolasa Le Tonneliera, barona de Breteuil, \xc5\xa1efa diplomatskega protokola (Introducteur des Ambassadeurs) na dvoru Ludvika XIV. \xc3\x89milie je tako imela prilo\xc5\xbenost \xc5\xbeiveti v odprtem okolju, njeni star\xc5\xa1i so npr. v svojem pari\xc5\xa1kem salonu gostili pesnika Jean-Baptiste Rousseauja ter Fontenelleja, ki ju je \xc3\x89milie poznala \xc5\xbee od otro\xc5\xa1tva. Prav svojemu o\xc4\x8detu dolguje posebno vzgojo, ki so je sicer le redko bile dele\xc5\xbene deklice tistega \xc4\x8dasa. Sam jo je pou\xc4\x8deval latinsko, ker pa je bila zelo nadarjena za \xc5\xa1tudij, se je nau\xc4\x8dila \xc5\xa1e gr\xc5\xa1ko in nem\xc5\xa1ko. Prav tako je izkazovala talent za glasbo, znala je igrati \xc4\x8dembalo, pela je operno glasbo, rada pa je imela tudi ples in gledali\xc5\xa1\xc4\x8de._NEWLINE_Poro\xc4\x8dila se je pri 19 letih (1725) s 30-letnim markizom Florentom Claudom du Chastellet in tako sama postala markiza du Chastellet (novo \xc4\x8drkovanje\xc2\xa0\xc2\xbbCh\xc3\xa2telet\xc2\xab\xc2\xa0je uvedel Voltaire in se je ohranilo do danes), njuna poroka je bila dogovorjena med dru\xc5\xbeinama, kot je tedaj bilo med plemstvom v navadi. Nekaj \xc4\x8dasa je \xc5\xbeivela v Semur-en-Auxois, kjer je njen soprog bil guverner in kjer je med drugim spoznala matematika M\xc3\xa9zi\xc3\xa8resa. Mo\xc5\xbe ji je dopustil precej svobodno \xc5\xbeivljenje, saj se je zavedal njenih intelektualnih kapacitet. Imela sta tri otroke (med njimi tudi Louis Marie Florenta du Chatelet), mo\xc5\xbea pa je zaradi njegove voja\xc5\xa1ke kariere videvala bolj poredko. Ker je menila, da je s tremi rojstvi izpolnila svoje zakonske dol\xc5\xbenosti, sta se z mo\xc5\xbeem dogovorila za lo\xc4\x8deno \xc5\xbeivljenje v istem gospodinjstvu, kar je po tedanji aristokratski morali med drugim pomenilo mo\xc5\xbenost za izvenzakonske zveze. Tako naj bi \xc3\x89milie imela ljubezenska razmerja z markizom de Gu\xc3\xa9briantom, z mar\xc5\xa1alom de Richelieujem (ne\xc4\x8dakom slavnega kardinala Richelieuja) in z Voltairom.'